RESOLUCIÓN do 3 de marzo de 2009 pola que se modifican as bases reguladoras do programa de apoio á innovación das pequenas e medianas empresas (programa Innoempresa) en Galicia, adaptándoas ao Regulamento (CE) 800/2008, do 6 de agosto, xeral de exención por categorías, e se procede á convocatoria para o exercicio 2009, en réxime de concorrencia competitiva, das liñas de axuda previstas nestas bases.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 10/03/2009

O Consello de Dirección do Igape, na súa xuntanza do 22 de febreiro de 2007, acordou por unanimidade dos membros asistentes a aprobación das bases reguladoras do programa de apoio á innovación das pequenas e medianas empresas (programa Innoempresa) en Galicia, publicadas mediante Resolución do 9 de maio de 2007 (DOG nº 96, do 21 de maio).
Estas bases establecen no seu artigo primeiro, terceiro parágrafo, que as bases poden estar suxeitas a cambios derivados da modificación ou substitución da regulamentación e disposicións en cuxa virtude foron ditadas.
Como queira que o Regulamento (CE) 70/2001 da Comisión, do 12 de xaneiro, relativo á aplicación dos artigos 87 e 88 do Tratado ás axudas estatais ás pequenas e medianas empresas (DOUE L 10, do 13 de xaneiro de 2001), foi substituído polo Regulamento (CE) 800/2008, da Comisión, do 6 de agosto (DOUE L 214, do 9 de agosto), polo que se declaran determinadas categorías de axudas compatibles co mercado común en aplicación dos artigos 87 e 88 do Tratado (Regulamento xeral de exención por categorías), as bases reguladoras deben ser adaptadas ao previsto no novo regulamento, sen que sexa preciso modificar o Real decreto 1579/2006, do 22 de decembro, polo que se establece o réxime de axudas e o sistema de xestión do programa Innoempresa, xa que no seu artigo 3.1º se establecía que a súa aplicación con posterioridade ao 30 de xuño de 2007, se rexería polo regulamento que substituíse o citado Regulamento 70/2001. En consecuencia, o Consello de Dirección do Igape na súa xuntanza do 23 de
setembro de 2008 habilitou o director xeral para realizar mediante resolución os cambios necesarios para adaptar as bases de axuda do Igape ao citado Regulamento 800/2008.
Así mesmo, faise preciso adaptar as bases reguladoras á vixente normativa autonómica de subvencións públicas. En consecuencia, o Consello de Dirección do Igape na súa xuntanza do 2 de febreiro de 2009 habilitou o director xeral para realizar mediante resolución os cambios necesarios para adaptar as bases de axuda do Igape á dita normativa.
As devanditas bases tamén prevén que as convocatorias de axudas, que conterán en todo caso o prazo de presentación de solicitudes e os créditos asignados a elas, serán aprobadas mediante resolución do director xeral do Igape e publicadas no Diario Oficial de Galicia.
Na súa virtude e de conformidade coas facultades que teño conferidas,
RESOLVO:
Primeiro.-Publicar a seguinte modificación das bases reguladoras do programa de apoio á innovación das pequenas e medianas empresas (programa Innoempresa) en Galicia, publicadas mediante Resolución do 9 de maio de 2007 (DOG nº 96, do 21 de maio), adaptándoas ao Regulamento (CE) 800/2008, do 6 de agosto (DOUE L 214, do 9 de agosto), polo que se declaran determinadas categorías de axuda compatibles co mercado común en aplicación dos artigos 87 e 88 do Tratado (Regulamento xeral de exención por categorías).
-Modifícase o artigo 1, segundo parágrafo, que queda redactado do seguinte xeito:
«Estas axudas convócanse en virtude do disposto no Real decreto 1579/2006, do 22 de decembro, polo que se establece o réxime de axudas e o sistema de xestión do programa de apoio á innovación das pequenas e medianas empresas (Innoempresa) 2007-2013 e de conformidade co Regulamento (CE) nº 800/2008, da Comisión, do 6 de agosto (DOUE L 214, do 9 de agosto), polo que se declaran determinadas categorías de axuda compatibles co mercado común en aplicación dos artigos 87 e 88 do Tratado (Regulamento xeral de exención por categorías)».
-Modifícase o artigo 3, punto 3, que queda redactado do seguinte xeito:
«3.3. Non se aplicarán ás actividades relacionadas coa produción primaria de produtos agrícolas recollidos no anexo I do Tratado CE, nin á fabricación e comercialización de produtos agrícolas cando a axuda repercuta total ou parcialmente sobre os produtores primarios (agricultores ou gandeiros)».
-Engádense os puntos 7 e 8 no artigo 3:
«3.7. Non poderán recibir axudas as empresas que estean suxeitas a unha orde de recuperación tras unha decisión previa da Comisión Europea que teña declarada unha axuda ilegal e incompatible co mercado común.
3.8. Non poderán recibir axudas as empresas en crise».
-Modifícase o artigo 5, puntos 6 e 7, que quedan redactados do seguinte xeito:
«5.6. A subvención poderá chegar ata o 40% dos investimentos subvencionables, e ata o 50% se se dirixe exclusivamente a pequenas empresas, sen superar as limitacións especificadas nos puntos anteriores. Para os restantes gastos subvencionables a axuda poderá chegar ata o 50%. Os límites máximos de subvención aos investimentos só serán aplicables se a axuda se concede coa condición de que a contribución do beneficiario ao seu financiamento sexa como mínimo do 25%.
5.7. No caso de que existan investimentos subvencionados no proxecto, os ditos investimentos deberán manterse na empresa beneficiaria durante polo menos 3 anos contados desde o remate do investimento na súa totalidade».
-Modifícase o artigo 8, punto 2, que queda redactado do seguinte xeito:
«8.2. Só serán subvencionables aqueles gastos que de xeito inequívoco respondan á natureza da actividade subvencionada. O período de cobertura dos gastos e investimentos subvencionados, relativos ás actividades dos proxectos, denomínase prazo de vixencia e abranguerá desde a data de solicitude de axuda ata o remate do prazo establecido na resolución de concesión. En ningún caso, os custos de adquisición que sexan gastos subvencionados poderán ser superiores aos valores de mercado».
-Modifícase o artigo 17, punto 8, que queda redactado do seguinte xeito:
«17.8. O reintegro voluntario polo interesado, en calquera momento anterior á proposta de resolución, producirá a terminación do procedemento, sen prexuízo de que se dite resolución pola que se declare a dita circunstancia e da iniciación do procedemento sancionador cando os feitos que motivaron o procedemento de reintegro puidesen ser constitutivos de infracción administrativa segundo o establecido no título IV da Lei 9/2007, do 13 de xuño, de subvencións de Galicia».
-Substitúese o anexo III polo que se publica con esta resolución.
Segundo.-Convocar, en réxime de concorrencia competitiva, as liñas de axuda das bases reguladoras do Programa de apoio á innovación das pequenas e medianas empresas (programa Innoempresa) en Galicia, publicadas mediante Resolución do 9 de maio de 2007 (DOG nº 96, do 21 de maio), cuxo prazo de presentación de solicitudes se abrirá ao día seguinte da publicación desta resolución no Diario Oficial de Galicia e se pechará aos 50 días naturais; no caso de coincidir o inicio ou o remate do prazo en sábado ou día inhábil en Santiago de Compostela o prazo trasladarase ao día hábil seguinte.
Terceiro.-Os créditos dispoñibles para concesións no exercicio 2009 ascenden a 4.500.000 euros, que se aboarán con cargo á aplicación orzamentaria 02.02-E4/10/02-656.
Cuarto.-Á vista do volume das solicitudes presentadas para cada liña e mediante resolución, o director xeral do Igape poderá redistribuír entre elas os créditos aprobados, os cales tamén poderán ser ampliados e as partidas orzamentarias modificadas mediante resolución publicada para o efecto.
Quinto.-Os requisitos das letras c), e), f), h), i), j), k), l), m) e n) do artigo 20.2º da Lei 9/2007, do 13 de xuño, de subvencións de Galicia, cítanse nas bases reguladoras do Programa de apoio á innovación das pequenas e medianas empresas (programa Innoempresa) en Galicia publicadas mediante Resolución do 9 de maio de 2007 (DOG nº 96, do 21 de maio).
Sexto.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 3 de marzo de 2009.
Álvaro Álvarez-Blázquez Fernández
Director xeral do Instituto Galego de Promoción Económica
Ver referencia pdf "04800D012P050.PDF"